**Ucenicie**

*Flo04xvo*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am întâlnit cândva un înţelept

Un literat, un meşter în cuvinte,

Nu judeca pe nimeni pe nedrept

Lăsa doar vorbe de luare-aminte.

M-am angajat la el ca ucenic,

Nu mi-am dorit să iau nicio simbrie,

Şi l-am slujit mereu pentru nimic

Doar să mă-nveţe şi pe mine-a scrie.

Am învăţat întâi să iscălesc

Apoi am desluşit abecedarul,

Târziu am învăţat cum să iubesc

Amestecându-mi cu plăcerea harul.

Şi am ştiut că sunt îndrăgostit

Când am putut să scriu o poezie,

Părea că am în mână infinit

Şi totul îmi părea o fantezie.

Aici se scrie şi povestea mea,

N-am mai văzut maestrul niciodată,

Azi sunt o picătură dintr-o stea,

Dintr-o poveste cu "A fost odată..."!